**Отчет за дейността на НЧ „Светлина-1924“ с. Пролеша**

**за изминалата 2018 г.**

Уважаеми дами и господа,

Уважаеми членове на читалище „Светлина-1924“,

Драги гости,

Измина още една година, през която ние членовете на читалищното настоятелство се трудихме усърдно и реализирахме много мероприятия, организирахме и празнувахме важни за България исторически дати, възкресихме местни обичаи и традиции. Приобщихме жителите на с. Пролеша към идеята за възраждане на българските фолклорни традиции.

Чествахме националния ни празник 3 март и други исторически дати с много любов. Тези дати ни създадоха голям емоционален заряд и гордост, че сме българи, наследници на велики и смели предци. С много реализирани инициативи допринесоха с работата си не само членовете на читалищното настоятелство, но и много ентусиасти от нашето селище, на които дължим и изказваме голяма благодарност. Нашата дейност и мероприятията бе немислима без нашите деца и внуци – бъдещето на с. Пролеша. Тези прекрасни деца се включваха във всички наши мероприятия и ни зареждаха с много жизнени сили и енергия. Техните поетични и певчески заложби ни караха да се гордеем с тях и сърцата ни да туптят по-силно, очите ни да се насълзяват.

Събитията през изминалата година бяха много и разнообразни:

На 21 януари организирахме честването на денят на родилната помощ или по-известен като „Бабин ден“. Д-р Т. Божкова изпълни ритуалът за бабуване, след което поздрави всички присъстващи баби с кратко слово. Имаше изпълнение на стихове, много песни изпълнени от дамската група за автентичен фолклор, извиха се народни хора.

През месец февруари бе възпроизведен празникът Сирни заговезни (прошка) или Ората копата. В двора на читалището бе запален традиционния огън, въртяха се оратници, извиха се кръшни хора.

На 1 март закичихме с мартенички най-ранобудните жители на с. Пролеша.

На 3 март по традиция отбелязахме националния празник на Р България. Този празник е голям урок по родолюбие и патриотизъм. Нашите деца отново ни развълнуваха с изпълнение на патриотични стихотворения. Облечени в национални носии, както всяка година, бяха великолепни. Д-р Божкова разказа за историческото участие на ген. Гурко в Руско-турската война, освобождаването на град София и околностите в суровата зима на 1877 г. Накрая рецитира стихотворението на Иван Вазов „Кочо и защитата на Перущица“, което просълзи всички присъстващи. Бяхме поздравени от г-жа Елена Минчева – директор на предприятието „Оскар ЕЛ“ и от общинския съветник Петрана Котупанова.

8 март чествахме в барчето на Евдокия Траянова. Присъстващите дами бяха поздравени от кмета на с. Пролеша Бойка Асенова и от председателя на НЧ Светлина-1924. Изпълнени бяха стихове за жената, песни и танци.

В началото на м. април се отбеляза седмицата на детската книга в читалището с четене на детски книги от по-големите деца за тези, които сега започват да се учат да четат.

В навечерието на Лазаровден пролешките девойки с ръководството на г-жа Венета Николова изработиха красиви венчета, с които украсиха главите си. Под ръководството на Десислава Лозанова – член на читалищното настоятелство лазарките посетиха почти всеки пролешки дом, като пяха песни и пожелаваха здраве и берекет на стопаните.

Традиция стана и честването на юбиляри, хора заслужили общественици, сърцати и наши вдъхновители.

През 2018 г. те бяха петима – Кольо Спасов, Евдокия Траянова, Веселинка Митова, Цветанка Василева и Трифон Трифонов. С много емоция в гласа д-р Божкова поздрави юбилярите, за Цветанка Василева навършила 80 години, много деен човек, певица и рецитатор, Божкова бе написала стихотворение отпечатано в местния вестник „Пролешка светлина“.

На Цветница храм „СВ. Георги Победоносец“ бе украсен с венец изплетен от нашите лазарки.

За Великден бе организирано тържество в двора на читалището. Проведен бе конкурс за най-красиво и здрави яйце, най-вкусен козунак. Много здрави яйца и вкусни козунаци имаше и журито се затрудни при избирането на победител.

През м. май бе честван празникът на Св. Герман. В Скала махала се намира обреден кръст Герман. Всяка година г-жа Вася Павлова, последовател на рода Парасникови, дава курбан в чест на Св. Герман. На 12 май се събраха жители на с. Пролеша , които почетоха празника възстановен от Вася Павлова.

Много тържествено в читалището бе почетен 24 май – денят на светите братя Кирил и Методий и славянската писменост. Специални покани имаше за учителите от селото – настоящи и бивши. Госпожа Божкова разказа историята на двамата братя, поздрави специално децата, които декламираха стихове и пяха песни. Не пропусна и учителите. Накрая прозвуча незабравимата песен „Върви народе възродени“. Така завърши това тържество, показало още един път, че българинът тачи и се вдъхновява от хората на просветата.

На 1-ви юни денят на детето бе организиран празник с лакомства, викторини и рисунки на асфалта.

На 2-ри юни - ден на Ботев, бяха положени цветя и венци пред паметника на героите от с. Пролеша, участвали и загинали за свободата на България.

На Еньовден ранобудни деца с родители, баби и дядовци с песни стигнаха до местността Пролешка могила, където набраха дъхави билки. Децата сияеха от радост, възхищаваха се от природата и ранната слънчева утрин.

На Свети дух е празника на селото ни, съборът на Пролеша. Имахме много гости, танцьори и певци. Кмета на Пролеша Бойка Асенова поздрави присъстващите. До късно вечерта музиката, песните и танците не стихваха.

През м. август активно се подготвяхме за 4-ти фолклорен фестивал „Окни, па тропни“.

Една седмица преди 15 септември отбелязахме празника на плодородието. Проведохме съревнование за най-голям плод и зеленчук, най-интересно аранжирани плодове и зеленчуци отглеждани в пролешките градини от трудолюбивите жители на селото. На вниманието на присъстващите бяха изложени и много кулинарни изкушения – баници, погачи, лучници, красиви хапки, козуначени кифлички, грис халва и много други. Присъстващите имаха възможност срещу дарение за читалището да опитат от всички ястия. И тази година Празника на плодородието се превърна в прекрасно преживяване за деца и възрастни.

На 15-ти септември се проведе 4-ти фолклорен фестивал „Окни, па тропни“. Фестивалът бе спонсориран от общ. Божурище и фирмите „Оскар ЕЛ“, Кенди Банкя, Форест трейд, Милмекс, местни производители на тестени изделия се постараха за почерпката на участници и гости. Водещият на фестивала Георги Георгиев се справи чудесно и безвъзмездно с тази не лека задача. Неговият начин на водене на събитието допринесе за доброто настроение на присъстващите и участниците. По време на фестивала чухме любими български народни песни, видяхме кръшни хора от различните етнографски области на нашата родина. Домакините от танцов клуб „Животвор“ откриха фестивала. С пъстри ритми и красиви костюми се представиха танцовите състави от гр. София – Хоп троп, Хороводец, Ансамбъл Люлин, Ансамбъл Средец, Пъстра китка от гр. Банкя, участници имаше и от гр. Сливница, с. Алдомировци, с. Мрамор, с. Владая, гр. Перник, гара Лакатник и др. г-жа Мая Георгиева запечата незабравими моменти с фотообектива, направи прекрасни албуми със снимков материал с всички участници.

С нетърпение очакваме 5-ти Фолклорен фестивал, който съвпада с 95-тата годишнина на НЧ „Светлина-1924“ с. Пролеша.

На 1-ви ноември 2018 г. бе отбелязан и не бе забравен денят на народните будители. С кратко слово д-р Божкова припомни за делото и неуморната дейност на будителите в далечното ни историческо минало, със стихове поздрави днешните наши будители, книжовници, художници, съвременни дарители. Със специално стихотворение „Миг като вечност“ тя поздрави г-жа Елена Минчева от фирма „Оскар ЕЛ“, която винаги е дарявала парични средства без дори да искаме тези средства. Тази жена показа колко много е съпричастна , щедра и готова винаги да се отзове и да помогне . Тя е истински будител за нас и ние много сме й благодарни. Специално бяха поздравени сем. Мая и Георги Георгиеви за безвъзмездният им труд по време на фестивала „Окни па тропни“ – от името на читалищното настоятелство им бе подарена книгата „Скретиска – един път, един храм, един дворец и десет века история“.

На тържеството имахме гости от женската певческа група „Равнечанка“ от с. Равнец, обл. Бургас. Тези прекрасни жени бяха дошли в гр. Банкя на санаториум и поканени от Спаска Григорова на този наш празник пяха от сърце песни от техния край. Поканиха ни на гости в тяхното село Равнец, Бургаско. Децата от Пролеша и на този празник бяха неотразими, те рецитираха стихове за България и пяха песни, които просълзиха присъстващите. Можем само да сме горди с тези деца, нашето изключително талантливо и отговорно поколение, нашето гордо бъдеще Калина, Михаела, Георги, Илия, Румен, Ваньо, Елена, Тино, Алекс, Моника, Борис, Карина, Силвето и други.

На края на м. декември направихме тържество за Коледа в бистрото до Кметство Пролеша. Прозвучаха коледни песни и коледни стихове, много танци. Пожелахме на жителите на Пролеша през новата 2019 г. здраве, късмет и успехи.

НЧ „Светлина-1924“ е единственото в община Божурище, което редовно издава местен вестник „Пролешка светлина“. Много вълнуващи неща и събития могат да се прочетат в него. Те се пишат от сърце и душа от Мая Карамфилова, Христина Сотирова, Веска Йотова, Златка Трифонова, Теменужка Божкова, Десислава Миланова, Мая Георгиева, Кристина Соколова, Поля Кирилова, Тодорка Воева, Стана Захариева и др. Писмените материали и снимковия материал се събират, обработват, подреждат от Десислава Миланова. Спаска Григорова е ангажирана с отпечатването на вестника.

На коледа имахме пет групи коледари, които обиколиха селото, пяха коледарски песни. Те пяха посрещнати с много любов и сърдечност от хората в Пролеша. Дядо Коледа и Снежанка раздадоха подаръци на послушните деца, които бяха дарени от фирма Метрон.

През 2018 г. стартира и инициативата на ръководителя на танцовия състав „Животвор“ Поля Кирилова за неделните хора на мегдана. Първото хоро се изви на 6 май (Гергьовден). Мегданските хора продължиха до късно есента.

Библиотеката при НЧ „Светлина-1924“ разполага с 5957 бр. тома художествена литература. През 2018 г. се закупиха 39 бр. нови книги. През ваканциите броя на читателите се увеличава. През изминалата година библиотеката е посетена от 296 читатели. За домашно четене са раздадени 389 книги.

От името на читалищното настоятелство благодаря на всички хора, включили се активно в дейността на нашето читалище Светлина.

Пожелавам на новото читалищно настоятелство много здраве и вдъхновение. Специална благодарност на сегашното читалищно настоятелство, което работи неуморно и сърцато през изминалите три години.

Благодаря за вниманието!